**Δελτίο τύπου για το 3ο Συνέδριο Εφοδιαστικής Αλυσίδας**

**«3rd Olympus ICSC»**

Η Ευρωπαική πολιτική για τα Νέα Διευρωπαικά Δίκτυα Μεταφορών ,η Λιμενική Πολιτική στην Ευρώπη και η ολοκληρωμένη λήψη αποφάσεων σε όλο το μήκος της Εφοδιαστικής Αλυσίδας στο προσκήνιο των εργασιών του 3ου Συνεδρίου Εφοδιαστικής «3rd Olympus ICSC»

Τη μεγαλύτερη συνάντηση ακαδημαϊκών και επαγγελματιών Logistics και Εφοδιαστικής Αλυσίδας στη χώρα μας αποτέλεσε το 3ο Διεθνές Συνέδριο Εφοδιαστικής Αλυσίδας «3rd Olympus ICSC» που πραγματοποιήθηκε στην Αθήνα στα πλαίσια της 5ης Διεθνούς Έκθεσης «Εφοδιαστική Αλυσίδα & Logistics», στις 7-9 Νοεμβρίου 2015, στο MetropolitanEXPO στο Αεροδρόμιο Ελ. Βενιζέλος.

Το Συνέδριο διοργανώθηκε από το **Τμήμα Διοίκησης Συστημάτων Εφοδιασμού του Τ.Ε.Ι. Κεντρικής Μακεδονίας** σε συνεργασία με το **Τμήμα Μηχανολόγων Μηχανικών** του **ΑΠΘ** υπό την αιγίδα της Ελληνικής **Εταιρείας Logistics Βορείου Ελλάδος**, **της Ελληνικής Εταιρείας Logistics** και του περιοδικού Supply Chain & Logistics που ήταν και διοργανωτής της Έκθεσης.

Την έναρξη του Συνεδρίου κήρυξε ο Πρόεδρος της Οργανωτικής Επιτροπής Δημήτριος Τριανταφύλλου που εξέφρασε την μεγάλη του ικανοποίηση για την μεγάλη ανταπόκριση των συνέδρων καθώς επίσης και για την συνεργασία του Τμήματος με τους επαγγελματικούς φορείς και τις Εταιρείες Logistics. Χαιρετισμό απηύθυνε ο Πρόεδρος του Τ.Ε.Ι. Κεντρικής Μακεδονίας κύριος Δημήτριος Πασχαλούδης, ο κ Μιλτ.Προβατάς ως εκπρόσωπος του Υπουργείου Μεταφορών, ο καθηγητής κ Ελ. Ιακώβου ( του οποίου διαβάστηκε μήνυμα) ο κ Νικ. Ροδόπουλος , πρόεδρος της Ελληνικής Eταιρείας Logistics και ο κ Θεοδ. Δημητριάδης από την διοργανώτρια εταιρεία Omind Creative. Αξίζει να σημειωθεί ότι όλοι οι επίσημοι προσκεκλημένοι και οι καθηγητές από την χώρα μας και το εξωτερικό, εξέφρασαν τον ενθουσιασμό τους για την μεγαλειώδη συνάντηση και προσέλευση των φοιτητών στο Διεθνές Συνέδριο.

Στην διάρκεια των δύο ημερών του Συνεδρίου τρεις διακεκριμένοι Έλληνες επιστήμονες που διαπρέπουν σε φημισμένα Πανεπιστήμια του εξωτερικού παρουσίασαν τις εξελίξεις σε τρεις ερευνητικές περιοχές και συγκεκριμένα κατά σειρά στο πρόγραμα του Συνεδρίου :

* Ο Δρ. Δημήτριος Θεολογίτης, Head of Unit, B.3 Ports and Inland Navigation, Directorate-General for Mobility and Transport, παρουσίασε τα δίκτυα εμπορευματικών μεταφορών που δημιουργούνται στην Ευρωπαϊκή Ένωση και υπόσχονται να προσφέρουν στα κράτη μέλη της ανταγωνιστικό πλεονέκτημα και ευημερία.
* Η Δρ. Μαριάνθη Ιεραπετρίτου, Καθηγήτρια του Τμήματος Χημικών και Βιοχημικών Μηχανικών του Πανεπιστημίου The State University of New Jersey, των ΗΠΑ, παρουσίασε τις σύγχρονες εξελίξεις των εφαρμογών και συστημάτων υποστήριξης αποφάσεων στον έλεγχο των επιχειρηματικών διαδικασιών καθώς επίσης και των διαδικασιών Logistics και Εφοδιαστικής Αλυσίδας.
* Ο Δρ. Ηρακλής Χαραλαμπίδης, Καθηγητής στα Ναυτιλιακά Οικονομικά και Ναυτιλιακά Logistics του Πανεπιστημίου Erasmus University of Rotterdam, της Ολλανδίας. Η παρουσίαση ήταν μία επισκόπηση των νέων πολιτικών της Ευρωπαϊκής Ένωσης για την απελευθέρωση των λιμανιών και τη δημιουργία τους σε κέντρα καινοτομίας.

Και βέβαια στη διάρκεια του συνεδρίου αναπτύχθηκαν θέματα από διακεκριμένους Έλληνες και ξένους εισηγητές, οι οποίοι παρουσίασαν επιλεγμένες εισηγήσεις υψηλού επιστημονικού ενδιαφέροντος καθώς επίσης και πορίσματα επιστημονικών ερευνών και βέλτιστων πρακτικών, για το παρόν και το μέλλον της Εφοδιαστικής Αλυσίδας.

Το πρόγραμμα των εργασιών περιελάμβανε τις παρακάτω επτά (7) συνεδρίες:

* Στην 1η συνεδρία με τίτλο «Λειτουργίες Εφοδιαστικής Αλυσίδας» παρουσιάστηκαν εργασίες που άπτονταν τις κύριες λειτουργικές περιοχές της Διοίκησης Εφοδιαστικής Αλυσίδας και ειδικότερα αυτές των Μεταφορών και Διανομών. Τα θέματα αφορούσαν τις επικίνδυνες μεταφορές, τη βελτιστοποίηση του δικτύου διανομών και την εφαρμογή τους στα ανθρωπιστικά logistics.
* Η 2η συνεδρία είχε τίτλο «Επιχειρηματικά Logistics». Οι εργασίες της συνεδρίας αυτής αφορούσαν την εφαρμογή σύγχρονων πρακτικών και μεθοδολογιών της Διοίκησης Logistics σε συγκεκριμένους οικονομικούς κλάδους και αντίστοιχες εφοδιαστικές αλυσίδες όπως η αγροτική εφοδιαστική αλυσίδα, η εφοδιαστική αλυσίδα τροφίμων και η αλυσίδα εφοδιασμού του λιανεμπορίου.
* Κύριο θέμα της 3ης συνεδρίας ήταν η παρουσίαση «Μελετών Περιπτώσεων», όπως επιχειρήσεων παροχής υπηρεσιών logistics, συστημάτων διαχείρισης logistics πόλεων, κέντρου διανομών και διαμετακομιστικών κέντρων καθώς επίσης και επιχειρηματικές πρωτοβουλίες του κλάδου των logistics στο εξωτερικό και συγκεκριμένα των βαλκανικών χωρών.
* Η 4η συνεδρία είχε κεντρικό άξονα την «Πράσινη Εφοδιαστική Αλυσίδα». Παρουσιάστηκαν ερευνητικές προσπάθειες για τη μέτρηση της επίδρασης των λειτουργιών logistics στο περιβάλλον και στο νερό, καθώς και την πρόταση εφαρμογής καινοτόμων αειφορικών πρακτικών και τεχνολογιών σε συγκεκριμένες εφοδιαστικές αλυσίδες όπως τροφίμων, αγροτικών προϊόντων, κατεψυγμένων προϊόντων κλπ.
* Στην 5η συνεδρία αποτέλεσε την δεύτερη ενότητα με τίτλο «Λειτουργίες Εφοδιαστικής Αλυσίδας». Τα θέματα των εργασιών αφορούσαν τον έλεγχο μεταφορών, την υποστήριξη βιομηχανικών μονάδων και γραμμών παραγωγής, την αξιολόγηση των τεχνικών πρόβλεψης ζήτησης προϊόντων.
* Η 6η συνεδρία είχε σαν αντικείμενο την παρουσίαση των «Τάσεων στη Διοίκηση Εφοδιαστικής Αλυσίδας». Θέματα όπως οι σύγχρονες μορφές αποθηκών, εφαρμογή μεθοδολογιών εσωτερικού ελέγχου, προτύπων ποιότητας και θεωρίας παιγνίων στις λειτουργίες logistics.
* Στην 7η συνεδρία που ολοκλήρωσε την παρουσίαση των εργασιών του συνεδρίου παρουσιάστηκαν εργασίες επικεντρωμένες στην αγροτική εφοδιαστική αλυσίδα, και την αλυσίδα τροφίμων, στη μοντελοποίηση διαδικασιών logistics και την εφαρμογή Γεωγραφικών Πληροφοριακών Συστημάτων σε θέματα και προβλήματα της Εφοδιαστικής Αλυσίδας.

Ο Πρόεδρος της Οργανωτικής Επιτροπής Δημήτριος Τριανταφύλλου στο κλείσιμο του 3ου Διεθνές Συνέδριο Εφοδιαστικής Αλυσίδας «3rd Olympus ICSC» αφού ευχαρίστησε όλους τους συμμετέχοντες τόνισε ότι «*Η επιτυχία του Συνεδρίου, μας δίνει δύναμη και μας υπαγορεύει να συνεχίσουμε, όπως πάντα, συλλογικά και συναδελφικά το σχεδιασμό του 4ου Συνεδρίου, που θα πραγματοποιηθεί το 2017*».